डुबानबाट जोगाउन तीन स्थानमा तटबन्ध निर्माण कार्य सुरु
राप्तीनदीमा आउने बाढीबाट जोखिममा रहेकाहरूलाई जोगाउन बाँकेको राप्तीसोनारी ७ खल्ला झगडियालगायत तीन स्थानमा तटबन्ध निर्माण कार्य सुरु गरिएको छ ।
सिराज खाननेपालगञ्ज, असार ९ गते । राप्तीनदीमा आउने बाढीबाट जोखिममा रहेकाहरूलाई जोगाउन बाँकेको राप्तीसोनारी ७ खल्ला झगडियालगायत तीन स्थानमा तटबन्ध निर्माण कार्य सुरु गरिएको छ ।नरैनापुर गाउँपालिकाका अध्यक्ष इश्तियाक अहमद शाहले बाँकेको राप्तीसोनारी ७ फत्तेपुरमा निर्मित तटबन्ध भत्किँदा राप्तीसोनारी र नरैनापुरका सयौँ घर जोखिममा रहेकाका कारण तटबन्ध निर्माण सुरु गरेको बताउनुभयो ।उहाँले लुम्बिनी प्रदेश सभा सदस्य कृष्णा केसीको पहलमा भत्किएको तटबन्धलगायत अन्य केही तटबन्ध निर्माण हुन थालेको जानकारी दिनुभयो ।लुम्बिनी प्रदेश सभा सदस्य केसीका अनुसार राप्तीसोनारी–२ कचनापुरको मधुवा र वडा नम्बर–७ को खल्लाझगडिया, नरैनापुर ५ को भोजभगवानपुर लगायतका स्थानमा तत्काल तटबन्ध निर्माणका लागि सङ्घीय सरकारबाट दुई करोड रुपियाँ प्राप्त भएको छ ।प्रधानमन्त्री पुष्पकमल दाहाल ‘प्रचण्ड’ले आकस्मिक कोषबाट सो रकम विनियोजन गर्न लगाएपछि जनताको तटबन्ध कार्यक्रम लमही दाङमार्फत काम अगाडि बढिसकेको उहाँको भनाइ छ ।यसैगरी, राप्तीसोनारी गाउँपालिकाका अध्यक्ष तप्त पौडेलले बाँकेको राप्तीसोनारी–७ फत्तेपुरमा निर्मित तटबन्ध भत्किँदा फत्तेपुर र नरैनापुर–६ गङ्गापुरका करिब १० हजार मानिस डुबानको उच्च जोखिम रहेकोमा अब राहत हुने बताउनुभयो ।उहाँले समय कम रहेकाले छिटोभन्दा छिटो काम सम्पन्न गर्नु पर्नेमा सम्बन्धित निकायको विशेष ध्यानाकर्षण गराउनुभयो । 